ཕྱི་ལོ་༢༠༠༨ལོར་བདེ་སྲུང་ལས་ཁུངས་ཀྱིས་བཙན་བྱོལ་བོད་པའི་སྤྱི་ཚོགས་ནང་རྒྱ་དམར་གཞུང་གིས་གསང་མྱུལ་བ་ལྔ་བརྒྱ་ཙམ་བཏང་ཡོད་པ་དང་།དེ་དག་གིས་ལས་དོན་སྒྲུབ་དགོས་པའི་དུས་ལ་བབ་ཡོད་ཚུལ་རྒྱ་གཞུང་གིས་བརྗོད་ཡོད་པ་རེད་ཅེས་བསྒྲགས་སོང་།སྐབས་དེར་དེ་ལྟ་བུའི་གནས་ཚུལ་ཁ་གསལ་ཞིག་བསྒྲགས་པ་དེར་ཁུངས་དག་པོ་ཇི་ལྟར་ཡོད་མེད་ཐོག་དོགས་པ་ཅུང་ཙམ་རེ་ཟ་མྱོང་།འོན་ཀྱང་རྩ་བའི་ཆ་ནས་རྒྱ་གཞུང་གིས་གསང་མྱུལ་བ་མང་པོ་བཙན་བྱོལ་བོད་པའི་སྤྱི་ཚོགས་ནང་ཆེད་གཏོང་བྱེད་ཀྱི་ཡོད་པར་དོགས་པ་བྱེད་དགོས་དོན་གང་ཡང་མེད་ངེས་རེད།འོན་ཀྱང་བཙན་བྱོལ་བོད་པའི་སྤྱི་ཚོགས་ནང་རང་ཉིད་ཀྱི་སྣང་བར་མི་འགྲོ་བའི་མི་ཞིག་ཡིན་ཕྱིན་ཆད་ནས་རྒྱ་དམར་གཞུང་གི་གསང་མྱུལ་བ་ཡིན་པ་དང་།དོལ་རྒྱལ་བསྟེན་མཁན་ཡིན་པའི་ཞྭ་མོ་འདི་གཉིས་གཡོགས་ཆོག་ཆོག་ལྟ་བུ་བྱེད་བཞིན་ཡོད་པས།བར་ལམ་ནས་བཟུང་རྒྱ་མིའི་གསང་མྱུལ་ཞེས་པའི་ཚིག་དེ་ལའང་དེ་ཙམ་གྱིས་དོ་སྣང་དང་རིན་ཐང་སྤྲོད་མཁན་ཞིག་མེད་པ་ལྟ་བུར་འགྱུར་བཞིན་འདུགའོན་ཀྱང་རྒྱ་གཞུང་གི་གསང་མྱུལ་མང་པོ་ཞིག་ཡོད་ངེས་པ་ནི་གསལ་པོ་རེད་སྙམ།